
ДО

БУРГАС


ДОКЛАДНА  ЗАПИСКА
от ЙОРДАНКА АНАНИЕВА – ЗАМЕСТНИК-КМЕТ „КУЛТУРА И ОБРАЗОВАНИЕ”

ОТНОСНО: Необходими средства за дофинансиране на маломерни паралелки в Бюджет 2016 г.
УВАЖАЕМИ ОБЩИНСКИ СЪВЕТНИЦИ,
В съответствие с чл. 11, ал. 2 от Наредба №7 на МОН за определяне броя на учениците и на децата в паралелките и в групите на училищата, детските градини и обслужващите звена, изключения от минималния брой на учениците в паралелките се допускат с разрешение на финансиращия орган,  когато броя на учениците в паралелка е не по-малко от 10 ученици, при осигурени допълнителни средства за обезпечаване на учебния процес. Размерът на допълнителните средства се определя като разликата между норматива за минимален брой ученици, съгласно приложението на наредбата, и действителния брой на учениците в паралелка се умножи със съответния единен разходен стандарт. Съществуването на паралелка с по-малко от 10  ученици може да се формира в особени случаи, след разрешение на Министъра на образованието и науката, ако са осигурени допълнителни средства за обезпечаване на учебния процес, като към  искането се прилага и решение на Общинския съвет. 
Съгласно същата наредба този минимален брой ученици в паралелка  е: 
· За общообразователни училища:
· I - IV клас - 16 ученици в паралелка;

· V - VIII клас - 18 ученици в паралелка;
· ІХ - ХІІ клас - 18 ученици в паралелката.
Разрешението се издава по мотивирано искане на директора на съответното училище, към което се прилага становище на Регионалния инспекторат по образованието.
За учебната 2015/2016 година в Община Бургас постъпиха мотивирани докладни записки от директорите на 14 училища относно разрешение за съществуването на самостоятелни паралелки с по-нисък от минималния брой ученици в начален, прогимназиален и гимназиален етап, при недостиг общо на 148 ученици. Предложенията са обсъдени с началника на РИО-Бургас и са приложени съответните становища.
Основните мотиви за съществуването на поднормативните паралелки са: 
· Пренасочването на ученици от тези паралелки към други училища би могло да доведе до изтеглянето на ученици от другите класове, което неминуемо ще влоши общото състояние на училището;
· Неразрешаването на поднормативни паралелки и необходимостта учениците задължително да пътуват би могло да доведе до отказ от училище на голяма част от тях; 
· Тъй като училищата са единствени в населените места, а част от тях  са включени в Списъка на МОН на средищните училища в България /ОУ „Иван Вазов”, кв. Банево, СОУ „Христо Ботев”, кв. Черно море, ОУ „Христо Ботев”,  с. Маринка/, е необходимо тяхното съществуване, за да се води нормален учебен процес;
· Състоянието на училищата, в които се предлагат поднормативни паралелки като цяло е добро и следващите випуски предполагат нормализиране  броя на учениците;
· Паралелките: „Музика“ - профил „Изкуства” в СОУ „Добри Чинтулов” и „Изобразително изкуство с английски език“ - профил „Изкуства“ в СОУ „Св. Св. Кирил и Методий“ са единствени на територията на Община Бургас и учениците няма къде да продължат образованието си по този профил и по същия учебен план.


Финансовият ресурс в размер на 213 679 лв. е изчислeн съгласно стандарти за 2015 г. и 2016 г., прилагани в делегираните от държавата дейности с натурални и стойностни показатели.

Предвид гореизложеното, на основание чл. 21, ал. 1, т. 23 от ЗМСМА и             чл. 11а, ал. 3 от Наредба №7 на МОН за определяне броя на учениците и на децата в паралелките и в групите на училищата, детските градини и обслужващите звена, предлагам Общинският съвет да обсъди предложенията съгласно Приложение №1 и да вземе следните 
РЕШЕНИЯ:
1. Разрешава за учебната 2015/2016 година съществуването на 40 самостоятелни паралелки с брой ученици под установения минимум в 14 училища, съгласно Приложение 1- Справка за маломерните паралелки за учебната 2015/2016 година на дирекция “Образование и демографски въпроси” при община Бургас, неразделна част от докладната записка.
2. Финансовият ресурс в размер на 213 679 лв. да бъде осигурен като „дофинансиране“ и заложен в Бюджет 2016 г. /съгласно Приложение 1/.
Приложение: 
1. Справка за маломерните паралелки за учебната 2015/2016 година – Приложение №1;
2. Докладни записки от директорите на 14 училища – 15 бр.;
3. Искания за издаване на становища от РИО – Бургас за сформиране на самостоятелни маломерни паралелки в училищата в община Бургас – 3 бр.;
4. Становища на Началника на РИО – Бургас относно съществуването на паралелки с брой ученици под нормативния минимум – 3 бр.
ЙОРДАНКА АНАНИЕВА                                                                                      ЗАМЕСТНИК-КМЕТ „КУЛТУРА И ОБРАЗОВАНИЕ”
Изготвил:                                                                                                                                Таня Урумова – ст. експерт в дирекция ОДВ

